K. Sárközy, poslankyňa: (2009-06-25):
Po prvé, pani poslankyňa Mušková, a teraz to hovorím jednak vám, ale skôr obyvateľom Slovenskej republiky z Kysúc a Oravy, pre tých obyvateľov, ktorí nemajú možnosť inak sa stretnúť s iným názorom len cez obrazovku alebo cez rozhlasové prijímače. To, čo ste povedali, ja by som ani nepovedala, že zavádzate, ale vy klamete. Pani poslankyňa, ja bývam vyše 30 rokov v jednom mestečku na južnom Slovensku vo Veľkom Mederi. Je to mestečko, kde je najviac obyvateľov maďarskej národnosti – 86,4 %. Či už v bývalom Česko-Slovensku, aj teraz, po rozdelení Česko-Slovenska máme tam veľmi veľa turistov a tí turisti sú jednak z Čiech, Poľska, zo Slovenska, ale zo Slovenska hlavne zo severných oblastí, z Kysúc a Oravy. Ja vás touto cestou pozývam do Veľkého Medera, ja vás tam budem sprevádzať na termálne kúpalisko, na trh, na obecnú samosprávu, pozvem vás na dobrý obed alebo na večeru a budeme sa rozprávať v meste len po slovensky. Ja som zvedavá, kde a na koho natrafíte, kto s vami nebude vedieť rozprávať po slovensky. Ja hovorím svoju skúsenosť. Týždenne, keď som doma, chodím na trh, tie babky, ktoré tam predávajú, tam predávajú 20 rokov. Mne sa stáva, že sa so mnou rozprávajú po slovensky, pretože automaticky majú viac klientov zo Slovenska. Ja im hovorím: „Babka, kľudne sa môžete rozprávať so mnou po maďarsky takisto ako 30 rokov a pevne verím, ešte budúcich 30 rokov.“ Takže to, čo ste tu povedali, to možno platí pre tých, ktorí v živote živého Maďara nevideli a nikdy neboli na južnom Slovensku. Ale ešte raz zdôrazňujem, je desaťtisíce takých turistov z Kysúc, Oravy a Poľska, ktorí tam pravidelne chodia každý rok a chodia tam tridsať rokov. Myslíte si, že keby bola pravda to, čo ste povedali, že oni by sa tam vracali ročne? Sú medzi nimi jednak priateľské zväzky, ale veľmi veľa rodinných zväzkov. Musím povedať, že takto vznikali manželstvá medzi obyvateľmi z nášho mestečka a zo Žiliny, z Kysúc alebo z niektorých iných oblastí. Takže bola by som rada, keby ste tomu konečne začali veriť. Ja viem, že vaši voliči toto potrebujú počuť, ale ja vás ešte raz pozývam, pôjdeme spolu, začneme na obecnom úrade a skončíme u nás doma. A pani poslankyňa Kramplová, vy ste boli síce krátky čas, ale boli ste bývalou ministerkou zahraničných vecí. V zahraničí ste hájili záujmy Slovenskej republiky, pevne verím. V tejto Slovenskej republike žije viac ako 10 % obyvateľov maďarskej národnosti. Hájili ste aj naše záujmy? Asi nie. Pretože inak to, čo ste povedali, by ste nepovedali. Pani poslankyňa Kramplová, ja vám dávam, takisto podávam vám ruku, stisnite tú moju ruku a keď budete mať cez prázdniny čas, pôjdeme na obecné úrady na južnom Slovensku a povedzte mi, na ktorom obecnom úrade sa s vami nevedia dohovoriť po slovensky, po anglicky určite nájdete obecné úrady či na južnom Slovensku, či v Bratislave, či v Kysuciach, kde sa s vami nedohovoria. Ale povedzte mi jeden, jediný obecný úrad na južnom Slovensku, kde sa s vami nevedia dohovoriť. A ešte mám pár minút a už nebudem vystupovať, ale určite už to tu bolo a bude hovorené o tom, či zamestnanci alebo teda zamestnanci v zdravotníckych zariadeniach alebo sociálnych zariadeniach majú, alebo nemajú ovládať jazyk národnostnej menšiny. Lekári robia Hippokratovu prísahu. Robili to odjakživa a pevne verím, že budú to robiť ešte aj v budúcnosti. Lekár musí ošetriť každého. Vy ste tam teraz dali tú klauzulu, ako je to dobré, že je tam tá dvadsaťpercentná, je tam 20 %, bude, alebo nebude musieť ovládať jazyk národnostnej menšiny. Ja som tento prípad tu už hovorila, ale poviem to ešte raz. Vžite sa do situácie, keď vy potrebujete lekársku pomoc osem kilometrov od našich hraníc v Maďarsku alebo v Rakúsku. Ako sa tam budete cítiť, keď budete – nehovorím, že v kóme, pretože keď ste v kóme, tak neviete komunikovať –, ale keď budete v takom stave, že veľmi dobre by vám padlo, keby vám tam lekár povedal jednu vetu po slovensky. Pevne verím, že sa nenájde lekár, ktorý neošetrí pacienta, či to bude Róm, Rusín, Bulhar, Maďar, Slovák a pretože, keby ste poznali históriu a vy tú históriu poznáte, len ju nechcete poznať, tak viete, že na Slovensku žijú ľudia, ktorí bývali v piatich štátoch bez toho, aby vyšli z tej svojej dediny. Teraz hovorím o ľuďoch na východnom Slovensku. Prečo chcete znásilňovať niekoho, prečo chcete znásilňovať jazyky? Preboha živého, už vyrasťte a nebuďte frustrovaní. Ďakujem pekne. (Potlesk.)